Galizie: manifest pe convivence linguistiche
Ta chestis zornadis la associazion “A Mesa pola Normalización Lingüistica” e à presentât al public il “Manifest a pro de convivence linguistiche e de avualiance dai dirits pai galizians”. Il document si svilupe su sîs ponts, ven a dî: 1) i galizians a àn dirit di doprâ la lôr lenghe proprie che e à di jessi ricognossude pardabon come uficiâl; 2) si à di ricognossi che in dì di vuê a son i galizians chei che a son discriminâts linguistichementri; 3) al è di preocupâsi pe campagne cuintri dal galizian inviade di Madrid; 4) magari cussì no a ‘nd è ancjemò tancj in Spagne che a dinein che si vedin lenghis e popui diferents dentri dai confins dal stât; 5) al è dome al popul galizian che i spiete di decidi de sô politiche linguistiche; 6) la societât galiziane e à di stâ atente a no fâsi confusionâ su la vere situazion de sô lenghe proprie. Il manifest, che si pues sotscrivilu ancje sul sît di A Mesa, al à chê di rispuindi al montâ de campagne che e volarès fâ crodi che in Galizie al è il castilian a jessi discriminât.
Font: Galiza Hoxe, 23/07/08
fur_Latn fur_Latn glg_Latn